অনলাইনে ঘুষ! ভাইরাল স্ক্রিনশট, চর্চায় যোগীরাজ্যের পুলিশ

ওয়েব ডেস্ক: বেআইনি লেনদেন মানেই নগদ টাকার লেনদেন—এই প্রচলিত ধারণাকে ভুল প্রমাণ করলেন উত্তরপ্রদেশের (Uttar Pradesh) এক পুলিশ কর্মকর্তা। যোগীরাজ্যের হাতিগাওয়ান থানার ইন-চার্জ নন্দলালের বিরুদ্ধে ডিজিটাল লেনদেনের (Digital Money Transaction) মাধ্যমে ঘুষ (Bribe) নেওয়ার অভিযোগ উঠল। ঘুষের টাকার পেমেন্টের স্ক্রিনশট ভাইরাল হয়েই তদন্ত শুরু হয়েছে উত্তরপ্রদেশ পুলিশের (Uttar Pradesh Police) এই সাব-ইনস্পেক্টরের (Sub-Inspector) বিরুদ্ধে।

সূত্রের খবর, ওই অভিযুক্ত পুলিশ অফিসার এক ব্যক্তির কাছে ২৫ হাজার টাকা ঘুষ নিয়েছিলেন। কিন্তু নগদ টাকার বদলে তা নেওয়া হয় ডিজিটাল মাধ্যমের মাধ্যমে। যদিও সেই টাকা পুলিশকর্মীর নিজের অ্যাকাউন্টে নয়, জমা পড়েছিল তাঁর এক আত্মীয়ের ব্যাঙ্ক অ্যাকাউন্টে। তাতেও শেষরক্ষা হয়নি। লেনদেনের স্ক্রিনশট ভাইরাল হয়ে পড়তেই সামনে আসে পুলিশকর্মীর নাম। ঘুষ নেওয়ার এই নতুন ধরণ ঘিরে শুরু হয়েছে তীব্র সমালোচনা।

আরও পড়ুন: লালকেল্লায় চুরি! সোনাল কলসি ও নারকেল নিয়ে পালাল চোর

এদিকে একই জেলার লীলাপুরেও দুই কনস্টেবলের বিরুদ্ধে ঘুষ নেওয়ার অভিযোগ উঠেছে। অভিযোগ, স্থানীয় মেলায় দোকানদারদের কাছ থেকে তাঁরা নিয়মিত ঘুষ চাইতেন। অভিযুক্ত দুই পুলিশকর্মী পরমবীর সিং ও গৌরব যাদবকে ইতিমধ্যেই বরখাস্ত করা হয়েছে। বিভাগীয় তদন্ত শুরু হয়েছে তাঁদের বিরুদ্ধে। জেলার পুলিশ সুপার কুমার জানিয়েছেন, “আমরা লীলাপুর থানায় দুই কনস্টেবলের বিরুদ্ধে ঘুষের অভিযোগ পেয়েছি। অভিযোগের ভিত্তিতে তাদের বরখাস্ত করা হয়েছে এবং তদন্ত চলছে।”

উল্লেখ্য, ডিজিটাল যুগে ঘুষের ধরণ বদলালেও প্রশাসনের নজরদারি বেড়েছে। এই ঘটনার মাধ্যমে স্পষ্ট হয়েছে—ডিজিটাল পদ্ধতিতে টাকা লেনদেন করলেও তা লুকিয়ে রাখা সম্ভব নয়।

দেখুন আরও খবর:

The post অনলাইনে ঘুষ! ভাইরাল স্ক্রিনশট, চর্চায় যোগীরাজ্যের পুলিশ first appeared on KolkataTV.